นายกรัฐมนตรี ปลื้ม กทม.ติดอันดับ 1 จุดหมายปลายทางของคนญี่ปุ่น แนะคนไทยเป็นเจ้าบ้านที่ดี
นายกรัฐมนตรี ปลื้ม กทม.ติดอันดับ 1 จุดหมายปลายทางของคนญี่ปุ่น แนะคนไทยเป็นเจ้าบ้านที่ดีพลโทวีรชน สุคนธปฏิภาค รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี ยินดีที่กรุงเทพมหานครติดอันดับจุดหมายปลายทางที่คนญี่ปุ่นนิยมเดินทางมาท่องเที่ยวมากที่สุด 2 ปีซ้อน ในช่วงโกลเด้นวีค หรือวันหยุดยาวช่วงต้นเดือน 5 ของญี่ปุ่น จากผลสำรวจของเว็บไซต์ Agoda และในปี 2019 นี้ เมืองพัทยา และ จ.ภูเก็ต ก็ได้รับความนิยมเป็นอันดับ 4 และ 10 ตามลำดับด้วย โดยนักท่องเที่ยวชาวญี่ปุ่นถือเป็น 1 ใน 5 อันดับแรกที่นิยมเดินทางเข้ามาท่องเที่ยวในประเทศไทย โดยเฉพาะกรุงเทพมหานคร เพราะมีแหล่งท่องเที่ยวที่สวยงาม อาหารอร่อย ค่าครองชีพไม่สูงนัก และคนไทยมีอัธยาศัยไมตรีที่ดี นอกจากนี้ ทั้ง 2 ประเทศยังมีวัฒนธรรมประเพณีที่ใกล้เคียงกัน ทำให้เข้ากันได้ง่ายรองโฆษกฯ กล่าวอีกว่า นายกรัฐมนตรีสนใจติดตามข้อมูลด้านการท่องเที่ยว โดยพบว่าคนไทยก็นิยมเดินทางไปประเทศญี่ปุ่นเช่นเดียวกัน เพื่อไปสัมผัสกับอากาศที่เย็นสบายในช่วงหน้าร้อนของไทยและชื่นชมความสวยงามของสถานที่ต่าง ๆ รวมถึงชิมอาหารที่เป็นเอกลักษณ์และพบปะผู้คนที่เป็นมิตร ซึ่งสะท้อนถึงความสัมพันธ์ระหว่างประเทศที่แนบแน่นในทุกระดับ พร้อมทั้งเชิญชวนให้คนไทยเป็นเจ้าบ้านที่ดี ต้อนรับนักท่องเที่ยวด้วยความจริงใจ และร่วมกันสอดส่องป้องกันเหตุร้ายที่จะเกิดขึ้นกับนักท่องเที่ยวด้วย